எனிவெடாக் தீவில் 1952 நவம்பர் முதல் தேதி அமெரிக்கா முதல் ஹைடிரஜன் குண்டை [Code Name Mike] வெடித்து, வெப்ப அணுக்கரு யுகத்தை [Thermonuclear Age] ஆரம்பித்து வைத்தது! அச்சோதனையில் 11,650 பேர் [9350 ராணுவத்தினர், 2300 பொதுநபர்] கொண்ட 132 வினைக் குழுக்கள் ஒன்றாய் [Joint Task Force] உழைத்தன! அவர்களில் 6600 ராணுவத்தினர், 2300 பொதுநபர் எனிவெடாக் தீவிலும், எஞ்சியோர் 326 மைலுக்கு அப்பாலிருந்த குவாஜலைன் [Kwajalein] தீவிலிருந்தும் கண்காணித்தனர். 10.4 மெகாடன் ‘மைக் ‘ என்னும் முதல் ஹைடிரஜன் குண்டு பயங்கர ஓசையுடன் வெடித்து 90 விநாடிக்குள் தீபந்து, 3 மைல் விட்டம் உப்பி 57,000 அடி உயரத்தில் பூதமாய் எழும்பியது! ஐந்து நிமிடத்தில் 8 மைல் விட்டமும், 27 மைல் உயரமும் உள்ள முகில் குடை விரித்து எழுந்தது! முடிவாக முகில் 1000 மைல் தூரம் பரவி, முகில் குடையின் தூண் 30 மைல் குறுக்களவில் பெருத்தது! அது வீசிய வெப்பக் கனல் அலை 30 மைலுக்கு அப்பால் உணரப் பட்டது! அது ஜப்பான் ஹிரோஷிமாவில் விழுந்த அணுகுண்டை விட ஆயிரம் மடங்கு அழிவுச்சக்தி உடையது! வெடிப்பில் 80 மில்லியன் டன் பூமியின் மண்ணும் பவழமும் காற்றில் எழுந்து தூள் தூளாயின! கடல் நீருக்குக் கீழ் ஏற்பட்ட பெருங்குழி ஒரு மைல் அகலத்தில், 200 அடி ஆழமோடு காணப் பட்டது!